CELEX: 52018JC0010
Language: ro
Date: 2018-04-27
Title: Propunere comună de DECIZIE A CONSILIULUI privind semnarea, în numele Uniunii Europene, și aplicarea cu titlu provizoriu a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte

COMISIA EUROPEANĂ
            Bruxelles, 27.4.2018
            JOIN(2018) 10 final
            2018/0121(NLE)
            Propunere comună de
            DECIZIE A CONSILIULUI
            privind semnarea, în numele Uniunii Europene, și aplicarea cu titlu provizoriu a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
            
               La data de 29 noiembrie 2012, Consiliul a adoptat o decizie de autorizare a Comisiei Europene și a Înaltului Reprezentant al Uniunii pentru afaceri externe și politica de securitate să negocieze un acord-cadru între Uniunea Europeană și statele sale membre, pe de o parte, și Japonia, pe de altă parte. Negocierile au început în aprilie 2013 și s-au încheiat în aprilie 2018.
            
            
               Negocierile au fost purtate în consultare cu Grupul de lucru pentru Asia și Pacific (COASI), care a fost desemnat comitet consultativ. Parlamentul European a fost informat cu regularitate pe parcursul negocierilor.
            
            
               Înaltul Reprezentant și Comisia consideră că obiectivele stabilite de Consiliu în directivele sale de negociere au fost atinse și că proiectul de acord de parteneriat strategic poate fi înaintat în vederea semnării și a aplicării sale cu titlu provizoriu.
            
            
               Prezenta propunere se referă la instrumentul juridic care autorizează semnarea și aplicarea cu titlu provizoriu a acordului.
            
            
            
               2. OBIECTIVUL ACORDULUI ȘI CONȚINUTUL ACESTUIA
            
            
               UE și Japonia au o relație îndelungată de amplă cooperare politică, economică și sectorială, care a evoluat de-a lungul timpului. Pe baza valorilor fundamentale comune, UE a instituit un parteneriat strategic cu Japonia în 2001.
            
            
               Acordul de parteneriat strategic este primul acord-cadru bilateral încheiat vreodată între UE și Japonia. Acordul consolidează într-o mare măsură parteneriatul global prin promovarea cooperării politice și sectoriale și a acțiunilor comune privind chestiunile de interes comun, inclusiv în legătură cu provocările de la nivel regional și mondial. Acordul va oferi o bază juridică pentru îmbunătățirea cooperării bilaterale, precum și a cooperării în cadrul organizațiilor și forurilor internaționale și regionale. Acesta va contribui la promovarea valorilor și a principiilor comune, în special a democrației, a statului de drept, a drepturilor omului și a libertăților fundamentale.
            
            
               Acordul va servi drept platformă pentru o cooperare și un dialog mai strânse într-o gamă largă de chestiuni bilaterale, regionale și multilaterale. Acordul întărește cooperarea politică, economică și sectorială într-o gamă largă de domenii de politică, precum schimbările climatice, cercetarea și inovarea, afacerile maritime, educația, cultura, migrația, combaterea terorismului și lupta împotriva criminalității organizate și a criminalității informatice. Acordul reafirmă angajamentul părților de a proteja pacea și securitatea la nivel internațional prin prevenirea proliferării armelor de distrugere în masă și întreprinderea de măsuri menite să soluționeze problema comerțului ilicit cu arme de calibru mic și armament ușor.
            
            
               Acordul instituie un comitet mixt menit să coordoneze parteneriatul global care are la bază prezentul acord.
            
            
               Acordul prevede posibilitatea suspendării aplicării sale în cazul în care există o încălcare a elementelor sale esențiale, și anume clauza privind drepturile omului [articolul 2 alineatul (1) din acord] și clauza de neproliferare [articolul 5 alineatul (1) din acord]. În plus, părțile iau act de faptul că, într-un astfel de caz, o parte poate să ia alte măsuri adecvate în afara cadrului prezentului acord, în conformitate cu dreptul internațional.
            
            
               Acordul de parteneriat strategic și Acordul de parteneriat economic fac parte din cadrul de negociere și au o legătură juridică clară. Împreună, se preconizează că acestea vor oferi beneficii și oportunități concrete pentru cetățenii UE și ai Japoniei.
            
            
            
               3.
                     TEMEIUL JURIDIC AL PROPUNERII DE DECIZIE
            
            
            
               3.1. Temeiul juridic material
            
         
         
            
            
               Curtea de Justiție a Uniunii Europene a statuat
                  1
                că o măsură care urmărește simultan mai multe obiective sau care are mai multe componente ce sunt legate în mod indisolubil, fără ca vreuna să fie accesorie în raport cu alta, și căreia îi sunt astfel aplicabile dispoziții diferite din tratat trebuie să fie adoptată, în mod excepțional, pe baza diferitelor temeiuri juridice corespunzătoare, cu excepția cazului în care procedurile prevăzute pentru fiecare temei juridic în parte sunt incompatibile.
            
            
            
               Obiectivele și componentele acordului vizează politica în domeniile (i) politicii externe și de securitate comune (PESC) și (ii) cooperării economice, financiare și tehnice cu țările terțe. Aceste aspecte ale acordului sunt corelate în mod indisolubil, fără ca vreunul să fie accesoriu în raport cu celălalt.
            
            
            
               Prin urmare, temeiul juridic al propunerii de decizie ar trebui să includă articolul 37 din Tratatul privind Uniunea Europeană (TUE) și articolul 212 din Tratatul privind funcționarea Uniunii Europene (TFUE).
            
            
            
               3.2. Temeiul juridic procedural
            
            
            
               Articolul 218 alineatul (5) din TFUE prevede adoptarea unei decizii care autorizează semnarea unui acord și aplicarea sa cu titlu provizoriu înainte de intrarea în vigoare. În conformitate cu articolul 218 alineatul (8) al doilea paragraf din TFUE, Consiliul hotărăște în unanimitate în cazul în care acordul se referă la un domeniu pentru care este necesară unanimitatea în vederea adoptării unui act al Uniunii. PESC este un domeniu în care este necesară unanimitatea pentru adoptarea unui act al Uniunii.
            
            
            
               3.3. Concluzie
            
            
            
               Prin urmare, temeiul juridic al propunerii de decizie ar trebui să fie articolul 37 din TUE și articolul 212 din TFUE coroborate cu articolul 218 alineatul (5) și alineatul (8) al doilea paragraf din TFUE. Nu sunt necesare dispoziții suplimentare ca temei juridic
                  2
               .
            
            
            
               4. ALTE ELEMENTE JURIDICE ALE PROPUNERII
            
            
            
               Uniunea Europeană și Japonia au convenit că asigurarea punerii în aplicare a acordului cât mai curând posibil după semnarea acestuia ar fi reciproc avantajoasă. Cu toate acestea, având în vedere constrângerile juridice ale Japoniei, nu a fost posibil să se utilizeze formularea standard a UE privind aplicarea cu titlu provizoriu.
            
            
            
               Părțile au convenit însă ca anumite părți ale acordului să fie aplicate „înainte de intrarea sa în vigoare” și că acestea au „același efect juridic ca și când acordul ar fi în vigoare între părți” [a se vedea articolul 47 alineatele (2) și (3) din acord]. O declarație care va fi făcută de Uniunea Europeană la semnarea acordului va clarifica faptul că efectele juridice ale părților care urmează să fie aplicate înainte de intrarea în vigoare trebuie să fie interpretate într-un mod care să fie în concordanță cu articolul 25, intitulat „Aplicarea provizorie”, din Convenția de la Viena privind dreptul tratatelor.
            
         
         
            
            
               5. NECESITATEA DECIZIEI PROPUSE
            
            
            
               Articolul 216 din TFUE prevede că Uniunea poate încheia acorduri cu una sau mai multe țări
            
            
               terțe, în cazul în care se prevede astfel în tratate sau în cazul în care încheierea unui acord fie (i) este necesară pentru realizarea, în cadrul politicilor Uniunii, a unuia dintre obiectivele stabilite prin tratate, fie (ii) este prevăzută printr-un act juridic obligatoriu al Uniunii, fie (iii) poate influența normele comune ori poate modifica domeniul de aplicare al acestora.
            
            
            
               Tratatele prevăd încheierea unor acorduri precum Acordul de parteneriat strategic la articolul 37 din TUE și la articolul 212 din TFUE. În plus, încheierea Acordului de parteneriat strategic este necesară pentru realizarea - în cadrul PESC și al cooperării economice, financiare și tehnice cu țările terțe - a obiectivelor prevăzute în tratate. Acestea includ obiective în următoarele domenii: drepturile omului, neproliferarea armelor de distrugere în masă, combaterea terorismului, lupta împotriva corupției și a criminalității organizate, migrația, mediul, energia, schimbările climatice, transporturile, ocuparea forței de muncă și afacerile sociale, educația și agricultura. Acordul de parteneriat strategic aduce parteneriatul și cooperarea la un nivel mai strategic.
            
            
            
               Acordul trebuie să fie semnat înainte de a putea fi încheiat în numele Uniunii.
            
            
               2018/0121 (NLE)
            
            
               Propunere comună de
            
            
               DECIZIE A CONSILIULUI
            
            
               privind semnarea, în numele Uniunii Europene, și aplicarea cu titlu provizoriu a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte
            
            
               CONSILIUL UNIUNII EUROPENE,
            
            
               având în vedere Tratatul privind Uniunea Europeană, în special articolul 37,
            
            
               având în vedere Tratatul privind funcționarea Uniunii Europene, în special articolul 212 alineatul (1) coroborat cu articolul 218 alineatul (5) și alineatul (8) al doilea paragraf
                  3
               ,
            
            
               având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate,
            
            
               întrucât:
            
            
               (1)La 29 noiembrie 2012, Consiliul a autorizat Comisia și Înaltul Reprezentant să înceapă negocieri cu Japonia în vederea încheierii unui acord-cadru între Uniunea Europeană și Japonia.
            
            
               (2)Negocierile s-au încheiat cu succes în aprilie 2018.
            
         
         
            
               (3)Obiectivul acordului este consolidarea cooperării și a dialogului într-o gamă largă de chestiuni bilaterale, regionale și multilaterale.
            
            
               (4)Prin urmare, acordul ar trebui semnat în numele Uniunii, sub rezerva încheierii sale la o dată ulterioară.
            
            
               (5)Având în vedere importanța punerii în aplicare a acordului cât mai curând posibil după semnare, anumite părți ale acordului ar trebui aplicate cu titlu provizoriu.
            
            
               (6)O declarație care va fi făcută de Uniunea Europeană la semnarea acordului va clarifica faptul că articolul 47 alineatul (3) din prezentul acord trebuie să fie interpretat într-un mod care este în concordanță cu articolul 25, intitulat „Aplicarea provizorie”, din Convenția de la Viena privind dreptul tratatelor,
            
            
               ADOPTĂ PREZENTA DECIZIE:
            
            
               Articolul 1
            
            
               1.Se aprobă semnarea, în numele Uniunii, a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte, sub rezerva încheierii acordului menționat anterior.
            
            
               2.Textul acordului se atașează la prezenta decizie.
            
            
               Articolul 2
            
            
               1. Declarația Uniunii Europene privind articolul 47 alineatul (3) din acord se aprobă în numele Uniunii.
            
            
               2. Textul Declarației Uniunii Europene privind articolul 47 alineatul (3) din acord se atașează la prezenta decizie.
            
            
               Articolul 3
            
            
               Secretariatul General al Consiliului stabilește instrumentul prin care se acordă puteri depline pentru semnarea acordului, sub rezerva încheierii acestuia, persoanei (persoanelor) indicate de către negociatorii acordului.
            
            
               Articolul 4
            
            
               1. Până la intrarea în vigoare a acordului, în conformitate cu articolul 47 din acord și sub rezerva notificărilor prevăzute în acesta, se aplică cu titlu provizoriu între Uniune și Japonia următoarele articole ale acordului:
            
            
               articolele 1, 2, 3, 4, articolul 5 alineatul (1), articolele 11, 12, 13, 14, 15 [cu excepția alineatului (2) litera (b)], 16, 17, 18, 20, 21, 22, 23, 24, 25, 26, 27, 28, 29, 30, 31, 37, articolul 38 alineatul (1), articolele 39, 40, 41, 42 [cu excepția alineatului (2) litera (c)], 43, 44, 45, 46, 47, articolul 48 alineatul (3), articolele 49, 50 și 51.
            
            
               2. Data de la care se aplică cu titlu provizoriu părțile la acord menționate la alineatul (1) al doilea paragraf din prezentul articol se publică în Jurnalul Oficial al Uniunii Europene de către Secretariatul General al Consiliului.
            
            
               Articolul 5
            
            
               Prezenta decizie intră în vigoare în ziua următoare datei adoptării sale.
            
            
               Adoptată la Bruxelles,
            
         
         
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Cauza C-490/10 Parlamentul/Consiliul, ECLI: EU: C: 2012: 525, punctul 46.
               
               
                  
                     (2)
                  
                        Cauza C-377/12 Comisia/Consiliul, ECLI: EU: C: 2014: 1903.
               
               
                  
                     (3)
                  
                        JO L […], […], p. […].
               
            
      
    ---documentbreak--- 
      
         
               COMISIA EUROPEANĂ
            Bruxelles,27.4.2018
            JOIN(2018) 10 final
            Propunere comună de
            ANEXĂ
            la
            Decizie a Consiliului
            privind semnarea, în numele Uniunii Europene, și aplicarea cu titlu provizoriu a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte
            
               
         
         
            
               ANEXĂ 
            
            
            
               ACORD DE PARTENERIAT STRATEGIC ÎNTRE UNIUNEA EUROPEANĂ ȘI STATELE SALE MEMBRE, PE DE O PARTE, ȘI JAPONIA, PE DE ALTĂ PARTE
            
            
                  
            
            
            
            
            
                
            
            
                
            
            
               Uniunea Europeană, denumită în continuare „Uniunea”, 
            
            
               și 
            
            
               Regatul Belgiei, 
            
            
               Republica Bulgaria, 
            
            
               Republica Cehă, 
            
            
               Regatul Danemarcei, 
            
            
               Republica Federală Germania, 
            
            
               Republica Estonia, 
            
            
               Irlanda, 
            
            
               Republica Elenă, 
            
         
         
            
               Regatul Spaniei, 
            
            
               Republica Franceză, 
            
            
               Republica Croația, 
            
            
               Republica Italiană, 
            
            
               Republica Cipru, 
            
            
               Republica Letonia, 
            
            
               Republica Lituania, 
            
            
               Marele Ducat al Luxemburgului, 
            
            
               Ungaria, 
            
            
               Republica Malta, 
            
            
               Regatul Țărilor de Jos, 
            
            
               Republica Austria, 
            
            
               Republica Polonă, 
            
            
               Republica Portugheză, 
            
            
               România, 
            
            
               Republica Slovenia, 
            
            
               Republica Slovacă, 
            
            
               Republica Finlanda, 
            
            
               Regatul Suediei, 
            
            
               Regatul Unit al Marii Britanii și Irlandei de Nord, 
            
         
         
            
               părți contractante la Tratatul privind Uniunea Europeană și la Tratatul privind funcționarea Uniunii Europene, denumite în continuare „statele membre”, 
            
            
               denumită în continuare „partea UE”,
            
            
               pe de o parte, 
            
            
               și 
            
            
               JAPONIA, 
            
            
               pe de altă parte, 
            
            
               denumite în continuare colectiv „părțile”,
            
            
               REAFIRMÂNDU-ȘI angajamentul față de valorile și principiile comune, în special democrația, statul de drept, drepturile omului și libertățile fundamentale, care constituie baza cooperării lor profunde și de durată, în calitate de parteneri strategici;
            
            
               REAMINTIND legăturile din ce în ce mai strânse create între părți începând din 1991, an din care datează Declarația comună privind relațiile dintre Comunitatea Europeană și statele sale membre și Japonia;
            
            
               DORIND să dezvolte și să intensifice contribuția valoroasă la relațiile dintre părți pe care o au acordurile existente între părți în diverse domenii; 
            
            
               RECUNOSCÂND că interdependența din ce în ce mai mare la nivel mondial a condus la necesitatea unei cooperări internaționale aprofundate;
            
            
               CONȘTIENTE, în acest sens, în calitate de parteneri globali care împărtășesc aceleași opinii, de responsabilitatea și de angajamentul lor comun de a stabili o ordine internațională justă și stabilă, în conformitate cu principiile și scopurile enunțate în Carta Organizației Națiunilor Unite, și de a asigura pacea, stabilitatea și prosperitatea mondială, precum și securitatea umană; 
            
            
               HOTĂRÂTE, în acest sens, să colaboreze strâns pentru a răspunde provocărilor mondiale majore pe care comunitatea internațională trebuie să le înfrunte, cum ar fi proliferarea armelor de distrugere în masă, terorismul, schimbările climatice, sărăcia și bolile infecțioase, precum și amenințările la adresa interesului comun în domeniile maritim, cibernetic și spațial;
            
            
               HOTĂRÂTE, în acest sens, să nu lase nepedepsite cele mai grave infracțiuni care afectează comunitatea internațională în ansamblul său;
            
            
               DECISE, în această privință, să își consolideze parteneriatul global într-un mod cuprinzător, prin extinderea legăturilor politice, economice și culturale și prin intermediul unor acorduri; 
            
            
               HOTĂRÂTE, ÎN EGALĂ MĂSURĂ, în acest sens, să își intensifice cooperarea și să mențină coerența globală a acesteia, inclusiv prin intensificarea consultărilor de la toate nivelurile și prin acțiuni comune cu privire la toate chestiunile de interes comun; și
            
            
               SUBLINIIND faptul că, în cazul în care părțile ar decide, în cadrul prezentului acord, să încheie acorduri specifice în domeniul spațiului de liberate, securitate și justiție care ar fi încheiate de către Uniunea Europeană în temeiul părții a treia titlul V din Tratatul privind funcționarea Uniunii Europene, dispozițiile acestor viitoare acorduri specifice nu ar fi obligatorii pentru Regatul Unit și/sau Irlanda, cu excepția cazului în care Uniunea Europeană, în același timp cu Regatul Unit și/sau Irlanda în ceea ce privește relațiile lor bilaterale anterioare, notifică Japoniei faptul că aceste acorduri devin obligatorii pentru Regatul Unit și/sau Irlanda, în calitate de state membre ale Uniunii Europene, în conformitate cu Protocolul (nr. 21) privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene; de asemenea, orice măsuri interne ulterioare ale UE care ar urma să fie adoptate în temeiul titlului V pentru a pune în aplicare prezentul acord nu vor fi obligatorii pentru Regatul Unit și/sau Irlanda, decât dacă acestea notifică faptul că doresc să participe la măsurile respective sau le acceptă în conformitate cu Protocolul (nr. 21). LUÂND ACT, de asemenea, de faptul că astfel de acorduri specifice sau de măsuri interne ulterioare ale UE ar intra sub incidența Protocolului (nr. 22) privind poziția Danemarcei, anexat la tratatele menționate anterior,
            
            
               CONVIN CU PRIVIRE LA URMĂTOARELE DISPOZIȚII:
            
            
            
               ARTICOLUL 1
            
         
         
            
            
               Scop și principii generale
            
            
            
               1. Pentru părți, scopul prezentului acord este:
            
            
               (a) de a consolida parteneriatul global dintre părți prin promovarea cooperării politice și sectoriale și a acțiunilor comune privind chestiunile de interes comun, inclusiv în legătură cu provocările de la nivel regional și mondial;
            
            
               (b) de a oferi o bază juridică de durată pentru consolidarea cooperării bilaterale, precum și pentru cooperarea în cadrul organizațiilor și a forurilor internaționale și regionale;
            
            
               (c) de a contribui împreună la pacea și stabilitatea internaționale prin promovarea soluționării pașnice a litigiilor, în conformitate cu principiile justiției și ale dreptului internațional, și
            
            
               (d) de a contribui împreună la promovarea valorilor și a principiilor comune, în special a democrației, a statului de drept, a drepturilor omului și a libertăților fundamentale.
            
            
               2. În urmărirea scopului prevăzut la alineatul (1), părțile pun în aplicare prezentul acord pe baza principiilor respectului reciproc, parteneriatului egal și respectării dreptului internațional. 
            
            
               3. Părțile își consolidează parteneriatul prin dialog și cooperare cu privire la aspectele de interes comun în domenii precum chestiunile de politică, politica externă și de securitate și alte sectoare de cooperare. În acest scop, părțile organizează reuniuni la toate nivelurile, inclusiv la nivel de lideri, miniștri și înalți funcționari, și promovează schimburi mai ample între cetățenii lor, precum și schimburi parlamentare.
            
            
            
               ARTICOLUL 2
            
            
            
               Democrația, statul de drept, respectarea drepturilor omului și a libertăților fundamentale
            
            
            
               Părțile continuă să susțină valorile și principiile comune ale democrației, statului de drept, drepturilor omului și libertăților fundamentale care stau la baza politicilor interne și internaționale ale părților. În acest sens, părțile reafirmă faptul că respectă Declarația Universală a Drepturilor Omului și tratatele internaționale relevante privind drepturile omului la care sunt părți. 
            
            
            
               2. Părțile promovează aceste valori și principii comune în cadrul forurilor internaționale. Părțile cooperează și își coordonează acțiunile, după caz, pentru a promova și a transpune în practică aceste valori și principii, inclusiv cu țările terțe sau în țările terțe.
            
            
            
               ARTICOLUL 3 
            
         
         
            
            
               Promovarea păcii și a securității
            
            
            
               1. Părțile cooperează pentru a promova pacea și securitatea internaționale și regionale.
            
            
            
               2. Părțile promovează împreună soluționarea pașnică a litigiilor, inclusiv în regiunile lor, și încurajează comunitatea internațională să soluționeze orice litigiu prin mijloace pașnice, în conformitate cu dreptul internațional.
            
            
            
               ARTICOLUL 4 
            
            
            
               Gestionarea crizelor
            
            
            
               Părțile își intensifică schimbul de opinii și depun eforturi să acționeze concertat cu privire la chestiuni de interes comun în domeniul gestionării situațiilor de criză și al consolidării păcii, inclusiv prin promovarea unor poziții comune, prin cooperarea privind rezoluțiile și deciziile din cadrul forurilor și organizațiilor internaționale, prin sprijinirea eforturilor naționale ale țărilor care au ieșit dintr-un conflict în vederea obținerii unei păci durabile, precum și prin cooperarea la operațiile de gestionare a crizelor și la alte programe și proiecte relevante. 
            
            
            
               ARTICOLUL 5 
            
            
            
               Armele de distrugere în masă 
            
            
            
               1. Părțile cooperează pentru consolidarea regimului de neproliferare și de dezarmare, cu scopul de a preveni proliferarea armelor de distrugere în masă („ADM”) și a vectorilor acestora, respectând pe deplin și punând în aplicare obligațiile care le revin în temeiul dreptului internațional, inclusiv al acordurilor internaționale relevante, precum și alte obligații internaționale care le sunt aplicabile. 
            
            
            
               2. Părțile promovează Tratatul cu privire la neproliferarea armelor nucleare („TNP”), care constituie temeiul esențial pentru punerea în practică a dezarmării nucleare, piatra de temelie a regimului de neproliferare a armelor nucleare la nivel mondial și baza promovării utilizărilor în scopuri pașnice a energiei nucleare. De asemenea, părțile pun în aplicare politici și continuă să contribuie în mod activ la eforturile de la nivel mondial de a crea o lume mai sigură pentru toți, subliniind importanța abordării tuturor provocărilor la adresa regimului de neproliferare și de dezarmare, precum și necesitatea de a susține și a consolida TNP și de a crea condițiile pentru o lume fără arme nucleare, în conformitate cu obiectivele TNP, într-un mod care să promoveze stabilitatea internațională și pe baza principiului menținerii unei securității nediminuate pentru toți.
            
         
         
            
               3. Părțile continuă să contracareze proliferarea armelor de distrugere în masă și a vectorilor acestora, în special prin dezvoltarea și menținerea unui sistem eficace de control al exporturilor de produse cu dublă utilizare și de bunuri și tehnologii legate de armele de distrugere în masă, inclusiv controlarea utilizării finale și impunerea de sancțiuni eficace în cazul încălcării controalelor exporturilor.
            
            
            
               4. Părțile își mențin și își intensifică dialogul în acest domeniu pentru a-și consolida angajamentele, astfel cum se prevede la prezentul articol.
            
            
            
            
               ARTICOLUL 6 
            
            
            
               Armele convenționale, inclusiv armele de calibru mic și armamentul ușor 
            
            
            
               1. Părțile cooperează și se coordonează în domeniul controlului transferului de arme convenționale și de produse și tehnologii cu dublă utilizare, la nivel mondial, regional, subregional și intern, pentru a preveni deturnarea acestora, a contribui la realizarea păcii, a securității și a stabilității, precum și pentru a reduce suferința umană, la fiecare dintre aceste niveluri. Părțile elaborează și pun în aplicare politici de control al transferurilor în mod responsabil, printre altele ținând seama în mod corespunzător de preocupările în materie de securitate ale celeilalte părți la nivel mondial și referitoare la regiunile fiecărei părți, precum și la alte regiuni.
            
            
               2. Reafirmându-și propriile angajamente asumate în cadrul instrumentelor internaționale relevante, cum ar fi Tratatul privind comerțul cu arme, Programul de acțiune al Organizației Națiunilor Unite pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale și rezoluțiile relevante ale Organizației Națiunilor Unite, părțile cooperează și, după caz, își coordonează acțiunile în cadrul instrumentelor respective pentru a reglementa comerțul internațional, precum și pentru a preveni și a eradica comerțul ilicit și deturnarea armelor convenționale, inclusiv a armelor de calibru mic și a armamentului ușor și a munițiilor. Cooperarea în conformitate cu prezentul alineat include, după caz, promovarea universalizării cadrului menționat în țările terțe și sprijinirea punerii integrale în aplicare a acestuia.
            
            
               3. Părțile își mențin și își intensifică dialogul care va însoți și va consolida angajamentele părților în conformitate cu prezentul articol.
            
            
            
               ARTICOLUL 7 
            
            
            
               Infracțiuni grave care preocupă comunitatea internațională și Curtea Penală Internațională
            
            
                
            
            
               1. Părțile cooperează pentru a promova cercetarea și urmărirea penală a infracțiunilor grave care reprezintă o preocupare la nivel internațional, inclusiv de către Curtea Penală Internațională și, după caz, de către tribunalele create în conformitate cu rezoluțiile relevante ale Organizației Națiunilor Unite.
            
            
            
               2. Părțile cooperează pentru promovarea obiectivelor Statutului de la Roma al Curții Penale Internaționale, adoptat la Roma la 17 iulie 1998. În acest scop:
            
         
         
            
               (a) continuă să promoveze universalitatea acestui statut, inclusiv, după caz, prin schimbul de experiențe în ceea ce privește adoptarea măsurilor necesare pentru încheierea și punerea în aplicare a acestuia;
            
            
               (b) apără integritatea acestui statut prin protejarea principiilor sale fundamentale și 
            
            
               (c) colaborează pentru a îmbunătăți în continuare eficacitatea Curții Penale Internaționale.
            
            
            
               ARTICOLUL 8 
            
            
            
               Combaterea terorismului 
            
            
               1. Părțile cooperează la nivel bilateral, regional și internațional pentru a preveni și a combate actele de terorism în toate formele și manifestările sale, în conformitate cu dreptul internațional aplicabil, inclusiv cu acordurile internaționale legate de combaterea terorismului, cu dreptul internațional umanitar și cu dreptul internațional al drepturilor omului, astfel cum sunt acestea aplicabile părților, precum și cu principiile prevăzute în Carta Organizației Națiunilor Unite.
            
            
               2. Părțile își consolidează cooperarea ținând seama de Strategia globală a Organizației Națiunilor Unite de combatere a terorismului și de rezoluțiile relevante ale Consiliului de Securitate al Organizației Națiunilor Unite.
            
            
               3. Părțile promovează dialogul și schimbul de informații și de opinii cu privire la toate actele de terorism, precum și schimbul de metode și practici, respectând, în același timp, protecția vieții private și a datelor cu caracter personal, în conformitate cu legislația internațională și internă. 
            
            
            
               ARTICOLUL 9 
            
            
            
               Atenuarea riscurilor chimice, biologice, radiologice și nucleare 
            
            
            
               1. Părțile își consolidează cooperarea în ceea ce privește prevenirea, reducerea și controlul riscurilor chimice, biologice, radiologice și nucleare, precum și răspunsul la aceste riscuri.
            
            
               2. Părțile își consolidează cooperarea cu scopul de a întări capacitățile instituționale ale țărilor terțe de a gestiona riscurile chimice, biologice, radiologice și nucleare.
            
            
            
            
               ARTICOLUL 10 
            
         
         
            
            
               Cooperarea internațională și regională și reforma Organizației Națiunilor Unite
            
            
            
               1. Părțile depun eforturi, în sprijinul angajamentului față de un multilateralism eficace, să facă schimb de opinii și să își consolideze cooperarea și, după caz, să își coordoneze pozițiile în cadrul Organizației Națiunilor Unite și al altor organizații și foruri internaționale și regionale.
            
            
               2. Părțile cooperează pentru a promova reforma Organizației Națiunilor Unite în scopul de a consolida eficiența, eficacitatea, transparența, responsabilizarea, capacitatea și reprezentativitatea întregului sistem al Organizației Națiunilor Unite, inclusiv ale Consiliului de Securitate.
            
            
            
               ARTICOLUL 11 
            
            
            
               Politica de dezvoltare 
            
            
            
               1. Părțile își consolidează schimbul de opinii privind politica de dezvoltare, inclusiv printr-un dialog periodic și, după caz, își coordonează politicile specifice privind dezvoltarea durabilă și eradicarea sărăciei la nivel mondial.
            
            
               2. După caz, părțile își coordonează pozițiile privind chestiunile legate de dezvoltare în cadrul forurilor internaționale și regionale.
            
            
               3. Părțile depun eforturi pentru a încuraja în continuare schimbul de informații și cooperarea dintre agențiile și departamentele lor de dezvoltare și, după caz, coordonarea activităților la nivel național.
            
            
               4. Părțile depun eforturi, de asemenea, în domeniul asistenței pentru dezvoltare, în scopul de a face schimb de informații, bune practici și experiență și de a coopera pentru a combate fluxurile financiare ilicite, precum și de a preveni și a combate neregulile, frauda, corupția și alte activități ilegale care le afectează interesele financiare și pe cele ale țărilor beneficiare, la toate nivelurile.
            
            
            
               ARTICOLUL 12 
            
            
            
               Gestionarea dezastrelor și acțiunea umanitară 
            
            
            
               1. Părțile își consolidează cooperarea și, după caz, promovează coordonarea la nivel bilateral, regional și internațional pentru prevenirea și atenuarea dezastrelor, pregătirea și răspunsul la dezastre, precum și redresarea în urma acestora, în scopul de a reduce riscul de dezastre și a crește reziliența în acest domeniu.
            
         
         
            
               2. Părțile depun eforturi să coopereze în cadrul acțiunilor umanitare, inclusiv al operațiunilor de ajutor de urgență, cu scopul de a furniza răspunsuri eficace și coordonate.
            
            
            
               ARTICOLUL 13 
            
            
            
               Politici economice și financiare
            
            
            
               1. Părțile își intensifică schimbul de informații și experiență cu scopul de a promova o strânsă coordonare bilaterală și multilaterală a politicilor, menită să sprijine obiectivul comun de a obține o creștere durabilă și echilibrată, care să favorizeze crearea de locuri de muncă și să combată dezechilibrele macroeconomice excesive și toate formele de protecționism.
            
            
            
               2. Părțile își intensifică schimbul de informații privind politicile și reglementările lor financiare în vederea consolidării cooperării, vizând să asigure stabilitatea financiară și sustenabilitatea finanțelor publice, inclusiv prin îmbunătățirea regimului de reglementare și de supraveghere pentru contabilitate, audit, bănci, asigurări, piețele financiare și alte părți ale sectorului financiar, pentru a sprijini activitatea desfășurată în prezent în cadrul organizațiilor și forurilor internaționale relevante.
            
            
            
               ARTICOLUL 14 
            
            
            
               Știință, tehnologie și inovare 
            
            
            
               Pe baza Acordului dintre Comunitatea Europeană și Guvernul Japoniei privind cooperarea în domeniul științei și tehnologiei, încheiat la Bruxelles la 30 noiembrie 2009, astfel cum poate fi modificat, părțile își consolidează cooperarea în domeniul științei, tehnologiei și inovării, punând un accent deosebit pe prioritățile de interes reciproc.
            
            
            
               ARTICOLUL 15 
            
            
            
               Transporturi 
            
            
         
         
            
               1. Părțile urmăresc să coopereze prin intensificarea schimbului de informații și prin dialogul privind politicile de transport, practicile și alte domenii de interes reciproc în ceea ce privește toate modurile de transport și, după caz, își coordonează pozițiile în cadrul forurilor internaționale din domeniul transporturilor.
            
            
                
            
            
               2. Domeniile de cooperare menționate la alineatul (1) includ:
            
            
            
               (a) sectorul aviației, cum ar fi siguranța aviației, securitatea aeronautică, managementul traficului aerian, precum și alte reglementări relevante, cu scopul de a facilita relații mai ample și reciproc avantajoase în domeniul transporturilor aeriene, inclusiv, după caz, prin continuarea cooperării tehnice și de reglementare și prin încheierea altor acorduri pe baza interesului reciproc și cu aprobarea ambelor părți; 
            
            
            
               (b) sectorul transportului maritim; 
            
            
            
               (c) sectorul feroviar. 
            
            
            
               ARTICOLUL 16 
            
            
            
               Domeniul spațial 
            
            
            
               1. Părțile își intensifică schimbul de opinii și informații cu privire la politicile și activitățile lor spațiale. 
            
            
            
               2. Părțile depun eforturi să coopereze, după caz, inclusiv prin intermediul unui dialog periodic, în ceea ce privește explorarea și folosirea pașnică a spațiului cosmic, incluzând asigurarea compatibilității reciproce a sistemelor lor de navigație prin satelit, observarea și monitorizarea Pământului, schimbările climatice, științele și tehnologiile spațiale, aspectele privind securitatea activităților spațiale și alte domenii de interes comun.
            
            
            
               ARTICOLUL 17 
            
            
         
         
            
               Cooperarea industrială
            
            
            
               1. Părțile promovează cooperarea industrială în vederea îmbunătățirii competitivității întreprinderilor lor. În acest scop, părțile își intensifică schimbul de opinii și de bune practici cu privire la politicile lor industriale în domenii cum ar fi inovarea, schimbările climatice, eficiența energetică, standardizarea, responsabilitatea socială a întreprinderilor, îmbunătățirea competitivității întreprinderilor mici și mijlocii și sprijinirea internaționalizării acestora.
            
            
            
               2. Părțile facilitează activitățile de cooperare instituite de sectoarele lor publice și private, cu scopul de a îmbunătăți competitivitatea și cooperarea întreprinderilor lor, inclusiv prin intermediul dialogului dintre acestea.
            
            
            
               ARTICOLUL 18 
            
            
            
               Vamă
            
            
                
            
            
               Părțile își consolidează cooperarea în domeniul vamal, inclusiv facilitarea comerțului legitim, asigurând, în același timp, un control vamal eficace și respectarea legislației vamale, pe baza Acordului dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal, încheiat la Bruxelles la 30 ianuarie 2008, astfel cum poate fi modificat. De asemenea, părțile fac schimb de opinii și cooperează în contextul cadrelor internaționale relevante.
            
            
            
               ARTICOLUL 19 
            
            
            
               Dispoziții fiscale 
            
            
            
               În vederea promovării bunei guvernanțe în chestiuni fiscale, părțile depun eforturi să își consolideze cooperarea în conformitate cu standardele fiscale internaționale, în special încurajând țările terțe să sporească transparența, să asigure schimbul de informații și să elimine practicile fiscale dăunătoare.
            
            
            
               ARTICOLUL 20 
            
            
         
         
            
               Turism 
            
            
            
               Părțile își consolidează cooperarea în ceea ce privește dezvoltarea durabilă a turismului și sporirea competitivității industriilor turismului, elemente care pot contribui la creșterea economică, la schimburile culturale și la schimburile interpersonale.
            
            
            
               ARTICOLUL 21 
            
            
            
               Societatea informațională 
            
            
            
               Părțile fac schimb de opinii cu privire la politicile și reglementările lor din domeniul tehnologiilor informației și comunicațiilor pentru a-și consolida cooperarea în domenii-cheie, printre care:
            
            
               (a) comunicațiile electronice, inclusiv guvernanța internetului și siguranța și securitatea online;
            
            
               (b) interconectarea rețelelor de cercetare, inclusiv într-un context regional;
            
            
               (c) promovarea activităților de cercetare și inovare și
            
            
               (d) standardizarea și diseminarea noilor tehnologii.
            
            
            
               ARTICOLUL 22 
            
            
            
               Politica de protecție a consumatorilor
            
            
            
               Părțile promovează dialogul și schimbul de opinii privind politicile și legislația care vizează un nivel ridicat de protecție a consumatorilor și își consolidează cooperarea în domenii esențiale, inclusiv siguranța produselor, asigurarea respectării legislației privind protecția consumatorilor, precum și educarea și capacitarea consumatorilor și măsurile reparatorii de care dispun consumatorii
            
            
         
         
            
               ARTICOLUL 23 
            
            
            
               Mediu 
            
            
            
               1. Părțile își intensifică schimbul de opinii și informații, inclusiv de bune practici, cu privire la politicile și reglementările de mediu și își consolidează cooperarea în domenii precum: 
            
            
               (a) utilizarea eficientă a resurselor;
            
            
               (b) diversitatea biologică; 
            
            
               (c) consumul durabil și producția durabilă;
            
            
               (d) tehnologiile, bunurile și serviciile care sprijină protecția mediului;
            
            
               (e) conservarea și gestionarea durabilă a pădurilor, inclusiv, după caz, combaterea exploatării forestiere ilegale și
            
            
               (f) alte domenii convenite în cadrul dialogului de politică relevant.
            
            
               2. Părțile depun eforturi pentru a consolida cooperarea în cadrul acordurilor și instrumentelor internaționale relevante, după caz, precum și în cadrul forurilor internaționale.
            
            
               ARTICOLUL 24 
            
            
            
               Schimbările climatice 
            
            
            
               1. Recunoscând necesitatea unor măsuri urgente, profunde și susținute de reducere a emisiilor globale de gaze cu efect de seră pentru a limita creșterea temperaturii medii la nivel mondial cu mult sub 2 °C peste nivelurile preindustriale și pentru a continua eforturile de limitare a creșterii temperaturii la 1,5 °C peste nivelurile preindustriale, părțile își vor asuma rolul de lider în combaterea schimbărilor climatice și a efectelor adverse ale acestora, inclusiv prin intermediul unor acțiuni interne și internaționale menite să reducă emisiile antropice de gaze cu efect de seră. Părțile cooperează, după caz, în temeiul Convenției-cadru a Organizației Națiunilor Unite asupra schimbărilor climatice în vederea îndeplinirii obiectivului convenției, prin punerea în aplicare a Acordului de la Paris și în scopul consolidării cadrului juridic multilateral. Părțile se străduiesc, de asemenea, să își consolideze cooperarea în cadrul altor foruri internaționale relevante.
            
            
               2. În vederea promovării dezvoltării durabile, părțile urmăresc, de asemenea, să coopereze prin intensificarea schimbului de informații, inclusiv de bune practici, și, după caz, prin promovarea coordonării politicilor pe teme de interes reciproc în domeniul schimbărilor climatice, inclusiv în ceea ce privește aspecte precum: 
            
            
               (a) atenuarea schimbărilor climatice prin diverse măsuri, cum ar fi cercetarea și dezvoltarea tehnologiei cu emisii scăzute de dioxid de carbon, mecanismele bazate pe piață și reducerea poluanților cu ciclu de viață scurt cu efect nociv asupra climei;
            
            
               (b) adaptarea la efectele adverse ale schimbărilor climatice și
            
         
         
            
               (c) furnizarea de asistență țărilor terțe.
            
            
            
               ARTICOLUL 25 
            
            
            
               Politica urbană 
            
            
            
               Părțile își intensifică schimbul de experiență și de bune practici în domeniul politicilor urbane, în special pentru a aborda provocările comune din acest domeniu, inclusiv cele cauzate de dinamica demografică și schimbările climatice. De asemenea, părțile încurajează, după caz, astfel de schimburi de experiență și de bune practici între administrațiile lor locale sau urbane.
            
            
            
               ARTICOLUL 26 
            
            
            
               Energie
            
            
            
               Părțile depun eforturi pentru a-și consolida cooperarea și, după caz, pentru a se coordona strâns în cadrul forurilor și organizațiilor internaționale în domenii precum energia, inclusiv în ceea ce privește securitatea energetică, comerțul și investițiile în domeniul energiei la nivel mondial, funcționarea piețelor mondiale ale energiei, eficiența energetică și tehnologiile legate de energie.
            
            
            
               ARTICOLUL 27 
            
            
            
               Agricultură 
            
            
               1. Părțile își consolidează cooperarea privind politicile în materie de agricultură, dezvoltare rurală și management forestier, inclusiv în ceea ce privește agricultura durabilă, securitatea alimentară și integrarea cerințelor de mediu în cadrul politicii agricole, politica de dezvoltare a zonelor rurale și politica de promovare a produselor alimentare agricole și în materie de calitate a acestor produse, inclusiv a indicațiilor geografice, producția organică, perspectivele generale ale agriculturii pe plan internațional, managementul forestier durabil și legăturile dintre politicile sustenabile în domeniul agriculturii, al dezvoltării rurale și al activităților forestiere și politicile de mediu și schimbările climatice. 
            
            
               2. Părțile își consolidează cooperarea în materie de cercetare și inovare în domeniul agriculturii și al managementului forestier.
            
            
         
         
            
               ARTICOLUL 28 
            
            
            
               Pescuit 
            
            
            
               1. Părțile promovează dialogul și își consolidează cooperarea privind politica în domeniul pescuitului, în conformitate cu abordarea ecosistemică și cu principiul precauției, cu scopul de a promova conservarea pe termen lung, gestionarea eficace și utilizarea sustenabilă a resurselor piscicole, pe baza celor mai bune informații științifice disponibile.
            
            
            
               2. Părțile își intensifică schimbul de opinii și de informații și promovează cooperarea internațională pentru a preveni, a descuraja și a elimina pescuitul ilegal, nedeclarat și nereglementat.
            
            
            
               3. Părțile își consolidează cooperarea în cadrul organizațiilor regionale relevante de gestionare a pescuitului. 
            
            
            
               ARTICOLUL 29 
            
            
            
               Afacerile maritime
            
            
                
            
            
               În conformitate cu dreptul internațional, astfel cum este reflectat în Convenția Națiunilor Unite asupra dreptului mării din 10 decembrie 1982 (UNCLOS), părțile promovează dialogul și o mai bună înțelegere reciprocă în ceea ce privește afacerile maritime și colaborează pentru a promova:
            
            
               (a) aplicarea normelor de drept în acest domeniu, inclusiv privind libertatea de navigație și de survolare și alte libertăți din marea liberă, conform articolului 87 din UNCLOS, și
            
            
               (b) conservarea pe termen lung, gestionarea durabilă și îmbunătățirea cunoștințelor privind ecosistemele și resursele neregenerabile ale mărilor și oceanelor, în conformitate cu dreptul internațional aplicabil.
            
            
            
               ARTICOLUL 30 
            
            
         
         
            
               Ocuparea forței de muncă și afacerile sociale 
            
            
            
               1. Părțile își consolidează cooperarea în domeniul ocupării forței de muncă, al afacerilor sociale și al muncii decente, privind politicile de ocupare a forței de muncă și sistemele de securitate socială în contextul dimensiunii sociale a globalizării și al schimbărilor demografice, prin intermediul schimbului de opinii și de experiență și, după caz, prin activități de cooperare privind chestiuni de interes comun.
            
            
            
               2. Părțile depun eforturi pentru a respecta, a promova și a pune în practică standardele sociale și de muncă recunoscute la nivel internațional și pentru a promova munca decentă, pe baza angajamentelor lor asumate în cadrul instrumentelor internaționale relevante, cum ar fi Declarația Organizației Internaționale a Muncii cu privire la principiile și drepturile fundamentale la locul de muncă, adoptată în 1998, și Declarația din 2008 privind justiția socială pentru o globalizare echitabilă.
            
            
                
            
            
               ARTICOLUL 31 
            
            
            
               Sănătate 
            
            
            
               Părțile își intensifică schimbul de opinii, informații și experiență în domeniul sănătății, în scopul de a aborda în mod eficace problemele de sănătate transfrontaliere, în special prin cooperarea în ceea ce privește prevenirea și controlul bolilor transmisibile și netransmisibile, inclusiv prin promovarea, după caz, a acordurilor internaționale în materie de sănătate.
            
            
            
            
            
               ARTICOLUL 32 
            
            
            
               Cooperarea judiciară 
            
            
            
               1. Părțile își consolidează cooperarea judiciară în materie civilă și comercială, în special în ceea ce privește promovarea și eficacitatea convențiilor privind cooperarea judiciară în materie civilă. 
            
            
               2. Părțile își consolidează cooperarea judiciară în materie penală pe baza Acordului dintre Uniunea Europeană și Japonia privind asistența judiciară reciprocă în materie penală, încheiat la Tokyo la 15 decembrie 2009 și la Bruxelles la 30 decembrie 2009, astfel cum poate fi modificat.
            
         
         
            
            
               ARTICOLUL 33 
            
            
            
               Combaterea corupției și a criminalității organizate 
            
            
            
               Părțile își consolidează cooperarea cu privire la prevenirea și combaterea corupției și a criminalității transnaționale organizate, inclusiv a traficului de arme de foc și a criminalității economice și financiare, printre altele prin promovarea, după caz, a acordurilor internaționale relevante. 
            
            
            
               ARTICOLUL 34 
            
            
            
               Combaterea spălării banilor și a finanțării terorismului
            
            
            
               Părțile își consolidează cooperarea, inclusiv prin schimbul de informații, în ceea ce privește prevenirea utilizării sistemelor lor financiare pentru spălarea produselor infracțiunilor și pentru finanțarea terorismului, luând în considerare standardele universal recunoscute în cadrul organismelor internaționale relevante, cum ar fi Grupul de acțiune financiară internațională.
            
            
            
               ARTICOLUL 35 
            
            
            
               Combaterea drogurilor ilicite
            
            
            
               Părțile își consolidează cooperarea în materie de prevenire și combatere a drogurilor ilegale, cu scopul:
            
            
               (a) de a reduce oferta, traficul și cererea de droguri ilegale; 
            
            
               (b) de a preveni deturnarea precursorilor utilizați în fabricarea ilicită a stupefiantelor și a substanțelor psihotrope;
            
         
         
            
               (c) de a proteja sănătatea și bunăstarea publică și
            
            
               (d) de a dezmembra rețelele infracționale transnaționale implicate în traficul de droguri, în special pentru a preveni pătrunderea lor în întreprinderile comerciale și financiare legale, printre altele prin schimbul de informații și de bune practici.
            
            
            
               ARTICOLUL 36 
            
            
            
               Cooperarea privind aspectele cibernetice
            
            
               1. Părțile își intensifică schimbul de opinii și de informații referitor la politicile și activitățile lor privind aspectele cibernetice și încurajează astfel de schimburi de opinii și de informații în cadrul forurilor internaționale și regionale.
            
            
            
               2. Părțile își consolidează cooperarea în scopul de a promova și proteja drepturile omului și libera circulație a informațiilor în spațiul cibernetic în cea mai mare măsură posibilă. În acest scop și pe baza înțelegerii faptului că în spațiul cibernetic se aplică dreptul internațional, părțile cooperează, după caz, în vederea instituirii și dezvoltării de norme internaționale și a promovării măsurilor de consolidare a încrederii în spațiul cibernetic.
            
            
            
               3. Părțile cooperează, după caz, pentru a îmbunătăți capacitatea țărilor terțe de a-și consolida securitatea cibernetică și de a combate criminalitatea cibernetică.
            
            
            
               4. Părțile își consolidează cooperarea în ceea ce privește prevenirea și combaterea criminalității cibernetice, inclusiv a difuzării de conținut ilegal prin intermediul internetului. 
            
            
            
               ARTICOLUL 37 
            
            
            
               Registrele cu numele pasagerilor 
            
            
            
               Părțile depun eforturi să utilizeze, într-o măsură compatibilă cu propriile legi și reglementări, instrumentele disponibile, cum ar fi registrele cu numele pasagerilor, în scopul prevenirii și al combaterii actelor de terorism și a infracțiunilor grave, respectând în același timp dreptul la viața privată și la protecția datelor cu caracter personal.
            
            
         
         
            
               ARTICOLUL 38 
            
            
            
               Migrație 
            
            
            
               1. Părțile promovează dialogul privind politicile în domeniul migrației, cum ar fi migrația legală, migrația neregulamentară, traficul de persoane, azilul și gestionarea frontierelor, inclusiv privind vizele și securitatea documentelor de călătorie, ținând seama de realitățile socio-economice ale migrației.
            
            
               2. Părțile își consolidează cooperarea în vederea prevenirii și a controlării migrației neregulamentare, inclusiv asigurând readmisia propriilor resortisanți fără întârzieri nejustificate și furnizându-le acestora documente de călătorie adecvate. 
            
            
               ARTICOLUL 39 
            
            
            
               Protecția datelor cu caracter personal 
            
            
            
               Părțile își consolidează cooperarea în scopul de a asigura un nivel ridicat de protecție a datelor cu caracter personal.
            
            
            
               ARTICOLUL 40 
            
            
            
               Educație, tineret și sport 
            
            
            
               1. Părțile își intensifică schimbul de opinii și informații cu privire la politicile lor din domeniile educației, tineretului și sportului.
            
            
            
               2. Părțile încurajează, după caz, activitățile de cooperare în domeniul educației, al tineretului și al sportului, cum ar fi programele comune, schimburile de persoane și schimburile de cunoștințe și de experiență.
            
            
         
         
            
            
               ARTICOLUL 41 
            
            
            
               Cultura
            
            
            
               1. Părțile depun eforturi pentru a consolida schimburile de persoane implicate în activități culturale și schimburile de opere de artă și desfășoară, după caz, inițiative comune în diferite domenii culturale, inclusiv privind operele audiovizuale, cum ar fi filmele.
            
            
               2. Părțile încurajează dialogul și cooperarea dintre societățile lor civile și instituțiile lor din sectoarele culturale pentru a spori sensibilizarea și înțelegerea reciprocă.
            
            
               3. Părțile depun eforturi pentru a coopera privind chestiuni de interes comun în cadrul forurilor internaționale relevante, în special Organizația Națiunilor Unite pentru Educație, Știință și Cultură („UNESCO”), pentru a atinge obiective comune și pentru a promova diversitatea culturală și protecția patrimoniului cultural.
            
            
            
            
               ARTICOLUL 42 
            
            
            
               Comitetul mixt 
            
            
            
               1. Se instituie un comitet mixt, alcătuit din reprezentanți ai părților. Comitetul mixt este coprezidat de părți.
            
            
            
               2. Comitetul mixt: 
            
            
            
               (a)
                     coordonează parteneriatul global bazat pe prezentul acord;
            
            
         
         
            
               (b)
                     solicită, după caz, informații de la comitete sau de la alte organisme instituite în temeiul altor acorduri sau înțelegeri între părți și face schimb de opinii cu privire la chestiunile de interes comun; 
            
            
            
               (c)
                     decide cu privire la noi domenii de cooperare care nu figurează în prezentul acord, cu condiția ca acestea să corespundă obiectivelor prezentului acord;
            
            
            
               (d)
                     asigură funcționarea corespunzătoare și punerea în aplicare eficace a prezentului acord;
            
            
            
               (e)
                     depun eforturi să soluționeze orice litigiu generat de aplicarea sau interpretarea prezentului acord;
            
            
            
               (f)
                     constituie un forum pentru a explica orice modificare relevantă a politicilor, a programelor sau a competențelor relevante pentru prezentul acord și
            
            
            
               (g)
                     formulează recomandări și adoptă decizii, după caz, și facilitează aspecte specifice ale cooperării în baza prezentului acord. 
            
            
            
               3. 
                     Comitetul mixt adoptă decizii prin consens. 
            
            
            
               4.
                     Comitetul mixt se reunește în mod normal o dată pe an, alternativ la Tokyo și Bruxelles. De asemenea, acesta se reunește la cererea oricăreia dintre părți. 
            
            
            
               5.
                     Comitetul mixt își adoptă propriul regulament de procedură.
            
            
            
            
               ARTICOLUL 43 
            
         
         
            
            
               Soluționarea litigiilor 
            
            
            
               1. Părțile iau toate măsurile generale sau specifice necesare pentru a-și îndeplini obligațiile care le revin în temeiul prezentului acord, pe baza principiului respectului reciproc, al parteneriatului egal și al respectării dreptului internațional.
            
            
            
               În cazul în care apar litigii în ceea ce privește interpretarea, implementarea sau aplicarea prezentului acord, părțile își intensifică eforturile pentru a se consulta și a coopera în vederea soluționării problemei în timp util și în mod amiabil.
            
            
            
               3.      În cazul în care un litigiu nu poate fi soluționat în conformitate cu alineatul (2) din prezentul articol, oricare dintre părți poate sesiza comitetul mixt, care va discuta și va analiza în continuare problema respectivă.
            
            
               4.      Părțile consideră că o încălcare deosebit de gravă și substanțială a obligațiilor descrise la articolul 2 alineatul (1) și la articolul 5 alineatul (1) care constituie un element esențial al bazei cooperării în temeiul prezentului acord, a cărei gravitate și natură sunt excepționale și care amenință pacea și securitatea și are repercusiuni internaționale poate fi tratată ca un caz de urgență specială.
            
            
               5.      În eventualitatea improbabilă și neașteptată a apariției unui caz de urgență specială, astfel cum este menționat la alineatul (4), pe teritoriul unei părți, comitetul mixt organizează o consultare de urgență în termen de 15 zile de la cererea celeilalte părți. 
            
            
                       În cazul în care comitetul mixt nu ajunge la o soluție reciproc acceptabilă, acesta se reunește de urgență la nivel ministerial în legătură cu problema respectivă. 
            
            
               6.      Într-un caz de urgență specială în care nu s-a găsit o soluție reciproc acceptabilă la nivel ministerial, partea care a formulat cererea menționată la alineatul (5) poate decide să suspende dispozițiile prezentului acord, în conformitate cu dreptul internațional. În plus, părțile iau act de faptul că partea care a formulat cererea menționată la alineatul (5) poate lua și alte măsuri adecvate, în afara cadrului prezentului acord, în conformitate cu dreptul internațional.
            
            
                      O parte îi notifică imediat în scris celeilalte părți decizia sa și o aplică pe durata perioadei minime necesare în vederea soluționării problemei într-o manieră acceptabilă pentru părți.
            
            
               7.      Părțile analizează în mod constant evoluția cazului de urgență specială care a dus la decizia de a suspenda dispozițiile prevăzute de acord. Partea care invocă suspendarea dispozițiilor o retrage de îndată ce situația justifică acest lucru și, în orice caz, cât mai curând după ce cazul de urgență specială încetează să mai existe. 
            
            
               8.      Prezentul acord nu afectează și nici nu aduce atingere interpretării ori aplicării altor acorduri dintre părți. În special, dispozițiile privind soluționarea litigiilor prevăzute de prezentul acord nu înlocuiesc și nici nu afectează în vreun fel dispozițiile privind soluționarea litigiilor prevăzute de alte acorduri încheiate între părți.
            
            
            
               DISPOZIȚII FINALE
            
            
            
               ARTICOLUL 44 
            
            
         
         
            
               Dispoziții diverse 
            
            
            
               Cooperarea și acțiunile întreprinse în cadrul prezentului acord se desfășoară în conformitate cu legile și reglementările fiecărei părți.
            
            
            
               ARTICOLUL 45 
            
            
            
               Definirea părților 
            
            
            
               În sensul prezentului acord, termenul „părți” înseamnă Uniunea sau statele sale membre ori Uniunea și statele sale membre, în conformitate cu competențele fiecăreia, pe de o parte, și Japonia, pe de altă parte.
            
            
            
               ARTICOLUL 46 
            
            
            
               Divulgarea de informații 
            
            
            
               Nicio dispoziție a prezentului acord nu se interpretează ca impunând vreuneia dintre părți să furnizeze informații a căror divulgare este considerată de această parte ca fiind contrară intereselor sale esențiale în materie de securitate.
            
            
            
               ARTICOLUL 47 
            
            
               Intrarea în vigoare și aplicarea până la intrarea în vigoare
            
            
               1. Prezentul acord se ratifică de către Japonia și se aprobă sau ratifică de către partea UE, în conformitate cu propriile proceduri juridice aplicabile. Instrumentul de ratificare de către Japonia și instrumentul care confirmă încheierea procedurii de aprobare și ratificare de către partea UE fac obiectul unui schimb care are loc la Tokyo. Prezentul acord intră în vigoare în prima zi a celei de a doua luni care urmează după data schimbului de instrumente.
            
            
                
            
         
         
            
               2. Fără a aduce atingere alineatului (1) al prezentului articol, Uniunea și Japonia aplică dispozițiile articolelor 1, 2, 3, 4, articolului 5 alineatul (1), articolelor 11, 12, 13, 14, 15 [cu excepția alineatului (2) litera (b)], 16, 17, 18, 20, 21, 22, 23, 24, 25, 26, 27, 28, 29, 30, 31, 37, articolului 38 alineatul (1), articolelor 39, 40, 41, 42 [cu excepția alineatului (2) litera (c)], 43, 44, 45, 46, 47, articolului 48 alineatul (3), articolelor 49, 50 și 51 din prezentul acord încă dinaintea intrării sale în vigoare. Această aplicare începe în prima zi a celei de a doua luni care urmează după data la care Japonia notifică Uniunii încheierea procedurii de ratificare de către Japonia sau după data la care Uniunea notifică Japoniei încheierea procedurii juridice necesare în acest scop, luându-se în calcul data cea mai târzie. Notificările se transmit prin note diplomatice.
            
            
                
            
            
               3. Dispozițiile care urmează să fie aplicate înainte de intrarea în vigoare a prezentului acord, în conformitate cu alineatul (2), au același efect juridic ca și când acordul dintre părți ar fi în vigoare.
            
            
            
               ARTICOLUL 48 
            
            
            
               Denunțare
            
            
            
               1. Prezentul acord rămâne în vigoare, cu excepția cazului în care este denunțat în conformitate cu alineatul (2). 
            
            
               2. Fiecare parte poate notifica în scris celeilalte părți intenția sa de a denunța prezentul acord. Denunțarea intră în vigoare la șase luni de la primirea notificării de către cealaltă parte.
            
            
               3. Fiecare parte îi poate notifica în scris celeilalte părți intenția sa de a denunța aplicarea înainte de intrarea în vigoare prevăzută la articolul 47 alineatul (2). Denunțarea intră în vigoare la șase luni de la primirea notificării de către cealaltă parte.
            
            
            
               ARTICOLUL 49 
            
            
            
               Viitoare aderări la Uniune
            
            
            
               1. Uniunea informează Japonia cu privire la orice cerere de aderare la Uniune depusă de o țară terță.
            
            
               2. Părțile discută, inclusiv în cadrul comitetului mixt, toate implicațiile pe care aderarea la Uniune a țării terțe o poate avea asupra prezentului acord.
            
            
               3. Uniunea informează Japonia cu privire la semnarea și intrarea în vigoare a unui tratat privind aderarea la Uniune a unei țări terțe.
            
            
         
         
            
               ARTICOLUL 50 
            
            
            
               Aplicarea teritorială 
            
            
            
               Prezentul acord se aplică, pe de o parte, teritoriilor unde se aplică Tratatul privind Uniunea Europeană și Tratatul privind funcționarea Uniunii Europene și în condițiile stabilite în aceste tratate și, pe de altă parte, teritoriului Japoniei.
            
            
            
               ARTICOLUL 51 
            
            
            
               Texte autentice
            
            
            
                  Prezentul acord se întocmește în dublu exemplar în limbile bulgară, spaniolă, cehă, daneză, germană, estonă, greacă, engleză, franceză, croată, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, finlandeză, suedeză și japoneză, fiecare text fiind în egală măsură autentic. În cazul oricărei divergențe între versiunile lingvistice ale prezentului acord, părțile sesizează comitetul mixt.
            
            
            
               Încheiat la………………..[locul], în a…………………………zi a ………….[luna], 2018.
            
            
               PENTRU Regatul Belgiei, 
            
            
               PENTRU Republica Bulgaria, 
            
            
               PENTRU Republica Cehă, 
            
            
               PENTRU Regatul Danemarcei, 
            
            
               PENTRU Republica Federală Germania, 
            
            
               PENTRU Republica Estonia, 
            
            
               PENTRU Irlanda, 
            
         
         
            
               PENTRU Republica Elenă, 
            
            
               PENTRU Regatul Spaniei, 
            
            
               PENTRU Republica Franceză, 
            
            
               PENTRU Republica Croația, 
            
            
               PENTRU Republica Italiană, 
            
            
               PENTRU Republica Cipru, 
            
            
               PENTRU Republica Letonia, 
            
            
               PENTRU Republica Lituania, 
            
            
               PENTRU Marele Ducat al Luxemburgului, 
            
            
               PENTRU Ungaria, 
            
            
               PENTRU Republica Malta, 
            
            
               PENTRU Regatul Țărilor de Jos, 
            
            
               PENTRU Republica Austria, 
            
            
               PENTRU Republica Polonă, 
            
            
               PENTRU Republica Portugheză, 
            
            
               PENTRU România, 
            
            
               PENTRU Republica Slovenia, 
            
            
               PENTRU Republica Slovacă, 
            
            
               PENTRU Republica Finlanda, 
            
            
               PENTRU Regatul Suediei, 
            
         
         
            
               PENTRU Regatul Unit al Marii Britanii și Irlandei de Nord, 
            
            
               PENTRU UNIUNEA EUROPEANĂ,
            
            
               PENTRU JAPONIA,
            
            
            
               (SFÂRȘIT) 
            
            
         
         
      
    ---documentbreak--- NA ---documentbreak--- 
      
         
               COMISIA EUROPEANĂ
            Bruxelles,27.4.2018
            JOIN(2018) 10 final
            Propunere comună de
            ANEXĂ
            la
            Decizie a Consiliului
            privind semnarea, în numele Uniunii Europene, și aplicarea cu titlu provizoriu a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte
            
               
         
         
            
               ANEXĂ 
            
            
            
               DECLARAȚIA
            
            
               Uniunii Europene privind articolul 47 alineatul (3) din acord
            
            
            
               Uniunea Europeană declară că articolul 47 alineatul (3) din acord trebuie să fie interpretat într-un mod care să fie în concordanță cu articolul 25 din Convenția de la Viena privind dreptul tratatelor.